PARNYATAAN OMOM PARKARA HAK-HAK ASASI MANOSSA 

Sadajana oreng e lahiragi sareng hak-hak se dha-padha, mutlak klaban 
kabebasan fundamental. Parsarekatan Bangsa-Bangsa agaduwi janji badhi 
ajungjung tenggi, mamaju sareng anaonge hak-hak asasi sabban oreng. Janji 
gapaneka asalepon dhari piagam Parsarekatan Bangsa-Bangsa se maneges 
kayakenan bangsa-bangsa e dunya dha' hak-hak asasi manossa se fundamental 
ban dha' drajat ban ajina manossa. E dhalem parnyataan omom hak-hak asasi 
manossa Parsarekatan Bangsa-Bangsa anegesagi ngangguy cara saderhana 
ban jelas hak-hak se egadhuwi sadajana oreng secara rata ban adil. Hak-hak se 
kasebut e attas gadhuwana sampeyan sadaja . Hak asasi gapaneka gadhuwana 
sampeyan. Saena sampeyan ngageli onggu dha' hakhak- asasi gapaneka. 
Ngereng banto mamajuwagi ban billahi kaangguy sampeyan dibhi' juga 
kaangguy tan taretan selaen. 
PARNYATAAN OMOM PARKARA HAK-HAK ASASI MANOSSA 

MUKADDIMAH 

Saestona pangakowan drajat secara koddrat klaban hak se dha-padha sareng 
muttlak dhari sadajana anggota kaluwarga manossa enggi panika dasar dhari 
kamardikaan, keadilan sareng perdamaian e dunnya. 
Saestona manabi tak agateyagi sareng nganggep enteng hak-hak epon 
manossa badhi adaddiyagi kalakowan-kalakowan bengges se bisa mapeggel ate 
nuraniepon umat manossa; wujudepon settong dhunnya, palenggiyanna 
manossa se badhi arassaagi kenikmatan, kebebasan angocappagi pamanggi 
ban keyakinan sareng kebebasan dhari rassa tako' ban kemeskenan ampon 
daddi pernyataan aspirasi paleng tenggi dhari sadajana ra'yat biyasa. 
Saestona hak-hak manossa parlo e naonge kalaban peratoran hukum, sopaja 
oreng ta' kapaksa mele jalan berontak menangka cara paleng akher kaanguy 
alaban kedholiman sareng penjajahan. 



Saestona ce' parlona mamajuagi hubungan kakancaan eanterona nagara- 

nagara. 

Saestona bangsa-bangsa dhari Perserikatan Bangsa-Bangsa e dhalem Piagam 

Perserikatan Bangsa-Bangsa ampon anegessagi pole kapercajaannepon dha' 

hak-hak dasar manossa, dha' drajat klaban ajina manossa sareng hak-hak se 

padha kaangguy oreng lake otaba oreng bine, sareng ampon motossagi 

kaangguy matenggi kamajuwan sosial sareng drajat kaadilan se langkong sae 

dhalem kamardikaan se langkong lebar. 

Saestona nagara-nagara anggota ampon ajanji areng-sareng Perserikatan 

Bangsa- Bangsa kaangguy matenggi kamajuwan, ajina ban hormatepon 

sadajana oreng dha' hak-hak asasi manossa ban kebebasan dhasar. 

Saestona pemahaman se padha parkara hak-hak ban kebebasan-kebebasan 

kasebbut sanget penting kaangguy nglakone onggu-onggu janji kasebbut, 

melaepon: 

Asareng Ka'dhinto 

MAJELIS AKBAR 

ngabarragi 

PERNYATAAN OMOM PARKARA HAK-HAK ASASI MANOSSA 

Kaangguy patogan omom se anyata'agi hasel kaanguy sadajana oreng ban 

sadajana nagara klaban tojjuwan sopaja sabban oreng sareng sabban 

perserekatadan e dhalem masyarakat, klaban emot terras dha' pernyataan 

gapaneka badhi ajuangngagi ngangguy cara ngajari sareng adhidhik nyopre 

matenggi rasa hormat dha' hak-hak ban kabebasan-kabebasan kasebbut klaban 

jalan se maju, nasional juga internasional, nyoppre makowat pengakoan ban 

penghormadan se universal ban efektif se ejalannagi sareng bangsa-bangsa 

dhari Nagara-Nagara Anggota ka'dhinto dibhi', juga sareng bangsa-bangsa dhari 

wilayah-wilayah se ebabana kabasaannepon hukum nagara ka'dhinto. 

PASAL 1 



Sadajana oreng lahir mardika e sarenge drajat klaban hak-hak se dha-padha. 
Sadajana eparenge akal sareng nurani ban kodu areng-sareng akanca kadi 
taretan. 

PASAL 2 

Sabban oreng agaduwi sadajana hak sareng kebebasan-kebebasan se kasebbut 
edhalem parnyataan ka'dinto kalaban ta' abida'agi masalah ras, barnana kole', 
lake-bine, basa, agama, politik otaba drajat sosial, hak milik, otaba kabadhaan, 
laennepon. 

Saterossa ta' kengeng epabida se edhasarragi dha' kadhudhukan politik, hukum, 
otaba status internasional dari nagara otaba wilayah asallepon oreng ka'dhinto, 
panapa nagara mardhika, wilayah perwaliyan, nagara jajahan otaba se 
kadaulatannepon ebatessi. 

PASAL 3 

Sadajana oreng gaduwan hak odik, kamardhikaan, sareng kaamanan bi'dibi. 

PASAL 4 

Pasera bisaos ta' kengeng e badhi budhak otaba epaksa daddi abdi, 
perbudhakan sareng adagang budhak macam panapa bisaos kodu elarang. 

PASAL 5 

Tadha' oreng se kengeng eseksa elakone klaban kejjem, otaba eyokom 
ngangguy cara matoron drajadda manossa otaba madaddi aebbha. 

PASAL 6 

Sabban oreng agadhuwi hak sopaja eyakone eka'dhimma'a bisaos, e dhalem 
hokom akadi oreng pribadi. 



PASAL 7 

Sadajana oreng gaduwan hak se padha e dalem naongan hukum, ta' epabida. 
Sadajana gaduwan hak lindung sepadha dha' sabban perbida'an se ta' padha 
klaban parnyataan paneka, sareng dha' sadajana hasutan se tojjuwanna dha' 
diskriminasi (parbida'an) kadi ka'dhinto. 

PASAL 8 

Sabban oreng agadhuwi hak koreksi se efektif dhari pengadilan nasionalkse 
gadhuwan wewenang dha' sadajana kalakoan se alanggar hak-hak dasar se 
eparengagi dha' salerena sareng konstitusi otaba hokom. 

PASAL 9 

Tadha' oreng se kengeng etangkep, etahan otaba ebuang sawenang-wenang. 

PASAL 10 

Sabban oreng agadhuwi hak eadili se padha ban adil onggu ban tabuka klaban 
pengadilan se bebas ban ta' le-mele pihak, dhalem motosagi hak ban kawajiban 
sareng dhalem tuntutan pidana se badhi epotosagi. 

PASAL 1 1 

1. Sabban oreng se edakwa alakone sala mitorot hokom eanggep ta' sala 
sampe' ebuktiagi sala mitorot hokom dhalem pengadilan se tabuka, ban 
salerana kengeng sadajana jaminan se ekaparlo kangguy abilahi. 

2. Tadha' oreng se kengeng e anggep sala alakone tindak pidana karna 
kalakoan otaba kealpaan se benni pelanggaran hokom mitorot undang- 
undang nasional otaba internasional bakto kalakoan gapaneka ejalani. 
Saka'dhinto juga ta' kengeng nantoagi okoman lebbi bera' dhari se 
samostena etarema bakto pelanggaran gapaneka ejalani. 



PASAL 12 

Tadha oreng se kengeng eganggu orosanna dibhi', kaluargana, romatanggana, 
otaba hubungan sorat-manyorat, otaba eserang kahormatannepon ban saena 
asmana. Sabban oreng agadhuwi hak enaongi hokom alaban gudaan otaba 
serangan gapaneka. 

PASAL 13 

1. Saban oreng agadhuwi hak sareng kabebasan le-ngalle otaba a lenggi e 
settong kenengan dhalem bates-bates sabban nagara. 

2. Sabban oreng agadhuwi hak aninggalagi settong negara, tamasok 
negarana dibhi' ban abali pole dha' negara gapaneka. 

PASAL 14 

1. Sabban oreng agadhuwi hak nyare klaban anekmati e negara-negara 
laen, naongan dhari etabeng parkara. 

2. Hak gapaneka ta' kengeng e angguy manabi parkaraepon saongguna ta' 
karna kejahatan-kejahatan se badha hubunganna sareng politik otaba 
dhari kalakoan-kalakoan se alaban tojjuan-tojjuan ban prinsip-prinsip 
Parsarekatan Bangsa-Bangsa. 

PASAL 15 

1 . Sabban oreng agadhuwi hak sala settong kewarganegaraan. 

2. Tadha oreng kengeng epaksa ngocol kawarganegaraanna otaba e tolak 
hak agante kewarganegaraan. 

PASAL 16 

1. Oreng lake' ban bine se ampon cokop omor, agudhuwi hak akabin ban 
abangon kaluarga, sareng ta' olle ebatesi klaban alasan ras, 



kawarganegaraan otaba agama. Salerena gadhuan hak se dha-padha 
dhalem hal kakabinan juga dhalem masa kakabinan ban dhalem hal 
atela'. 

2. Kakabinan namong kengeng elakone manabi edasaragi pelehan bebas 
sareng parsetujuan sa-ongguna dhari kadhuwa calon mantan. 

3. Kaluarga, enggi paneka satuan alamiah fundamental dhalem masyarakat, 
agadhuwi hak enaonge masyarakat ban nagara. 

PASAL 17 

1. Sabban oreng agadhuwi hak gadhuan harta sae bi'dibi' otaba sareng 
oreng laen. 

2. Tadha' oreng se olle erampas hartaepon secara sawenang-wenang. 

PASAL 18 

Sabban oreng agadhuwi hak kabebasan pamekkeran, nurani ban agama, 
dhalem hak gapaneka masok kabebasan agante agamana otaba keyakenna, 
sareng kabebasan alakone agamana otaba kayakenna bi'dibi'an otaba a reng- 
sareng oreng laen secara omom bi'dibi' kaangguy anyata'agi agamana otaba 
kayakenna sae dhalem ngajari, alakone ibadah secara khusu'. 

PASAL 19 

Sabban oreng agadhuwi hak kabebasan gaduwan ban ngocapagi pamanggi, 
dhalem hak gapaneka kamasok kabebasan gaduwan pamanggi se ta' kengeng 
eganggu, ban nyare, narema sareng ngabaragi katerangan ban pamanggi alebet 
media ponapa bisaos ban tadha' batessepon. 

PASAL 20 

1. Sabban oreng agadhuwi labebasan a pol-kompol ban a sarekat se aman. 

2. Tadha' oreng se kengeng epaksa masok sala settong parkompolan. 



PASAL 21 

1. Sabban oreng agadhuwi hak norok dhalem pamarentahan negarana 
secara langsung otaba lebat bekkel se epele secara bebas. 

2. Sabban oreng agadhuwi hak kasempatan se dha-padha kaangguy e 
angka' dhalem jabatan pamarentahan nagara. 

3. Kareppa rakyat moste daddi dasar kekuasaan pamarentah, karep 
gapaneka moste enyatagi dhalem pamelehan omom se epabadha sabban 
settong bekto, murni, omom ban sadrajat, rahasia otaba cara laen se 
ejamin melena bebas. 

PASAL 22 

Sabban oreng anggota masyarakat agadhuwi hakjaminan sosial ban agadhuwi 
hak-hak ekonomi, sosial ban budaya se eparloagi monggu drajat ban bebas 
tombuna salerana lebat usaha-usaha nasional otaba bantoan internasional 
sabanding sareng organisasi ban somber-somber kakayaan saban nagarana. 

PASAL 23 

1. Sabban oreng agadhuwi hak dha' kalakoan, dha' pelean bebas kalakoan 
gapaneka, agadhuwi hak dha' kabadhaan se sae lako paneka ban 
enaonge dhari pengangguran. 

2. Sabban oreng, agadhuwi hak opa se padha kaangguy kalakoan se padha. 

3. Sabban oreng se alako agadhuwi hak dha' penghaselan se adil ban cokop 
se a jamin dha' salerana ban kaluargana kabadhaan se sae kaangguy 
drajatepon manossa, ban etambah saparlona cara-cara laen naongan 
sosial. 

4. Sabban oreng agadhuwi hak agabay sareng daddi anggota sarekat 
pekerja monggu a naonge kabotuanna. 

PASAL 24 



Sabban oreng agaduwi hak istirahat ban prei, tamasok batessa jam-jam alako, 
klaban are-are prei se opana tetep ebajar. 

PASAL 25 

1. Sabban oreng agadhuwi hak patokan odhi' se cokop kaangguy kasehatan 
ban kasejahteraan salerana ban kaluargana, tamasok dha'ar, busana, 
compok ban pelayanan kasehatan ban sosial se ekaparlo; sareng hak 
dha'jaminan manabi nganggurta' alako, sake, cacat, daddi randa, omor 
seppo otaba kabadhaan laen se daddi lantaran korangga pangaselan 
eloar kobessana. 

2. Ebu ban nak-kanak agadhuwi hak kengeng pelayanan ban bantoan 
istimewa. Kabinna anak sae se ebabaragi e dhalem otaba e loar nikah 
moste kengeng naongan sosial se dha-padha. 

PASAL 26 

1. Sabban oreng agadhuwi hak olle pandhidhigan. Pandhidhigan moste 
bebas bea, paleng sakonek kaangguy tingkat sekolah rendah ban 
pandhidhigan dasar. Pandhidhigan rendah moste wajib. Pandhidhigan 
teknik ban profesi moste tabuka' kaangguy kabbina oreng, pandhidhigan 
tenggi moste bisa emasoki kabbina oreng ngangguy cara se dha-padha 
ban edasari cara se patot. 

2. Pandhidhigan sopaja apanojju dha' pamekaran kapribadian manossa ban 
makoat rasa hormat dha' hak-hak manossa ban kabebasan fundamental 
(dasar). Pandhidhigan moste mamaju saleng pamahaman, toleransi ban 
kakancaan antara bangsa-bangsa, ras otaba klompok-klompok agama, 
sareng materos kalakoan Parsarekatan Bangsa-bangsa dhalem ajaga 
pardamaian. 

3. Oreng seppo agadhuwi hak paleng otama mele macemma pandhidhigan 
se badhi eparengagi dha' tra-pottrrana. 



PASAL 27 

1. Sabban oreng agadhuwi hak bebas partisipasi dhalem kegiatan budaya 
masyarakat, anekmati seni ban ngereng dhalem kamajuan ban anekmati 
manfaat elmo pengetahuan. 

2. Sabban oreng agaduwi hak enaongi kaontongan baten ban lahiriah se e 
aselagi dhari produksi elmo, sastra otaba seni se e anggit salerana. 

PASAL 28 

Sabban oreng agadhuwi hak dha' tatanan sosial ban internasional, se hak-hak 
ban kabebasan-kabebasan ekasebut dhalem Parnyataan paneka kengeng 
elakone sadajana. 

PASAL 29 

1 . Sabban oreng agadhuwi kewajiban-kewajiban dha' masyarakat settong 
kenengan e ka'dimma salerena bisa bebas mamekar pribadhina dibhi'. 

2. Dhalem alakone hak-hak ban kabebasan-kabebasan, sabban oreng 
moste norot coma dha' batesan-batesan se etetepagi undang-undang, 
sareng tojjuan kaangguy pengakoan ban hormat dha' hak-hak klaban 
kabebasan-kabebasan oreng laen, sareng kaangguy a lastereagi syarat- 
syarat se adil dhalem hak kasusilaan, katertiban ban kasejahteraan omom 
dhalem masyarakat se demokratis. 

3. Hak-hak ban kabebasan-kabebasan gapaneka, ngangguy cara ponapa 
bisaos, sama sakale ta' kengeng elakone a laban tojjuan ban dasar-dasar 
pamekkeran Parsarekatan Bangsa-Bangsa. 

PASAL 30 

Tadha hal dhari dhalem Parnyataan paneka kengeng etafsiragi a beri' sala 
settong nagara, kelompok otaba sala settong oreng, hak kaangguy e dhalem 
kalakoan ponapa bisaos, otaba alakone settong kalakoan se gadhuan tojjuan 



marosak hak-hak ban kabebasan-kabebasan se ka'dimma bisaos kasebut 
dhalem Parnyataan paneka. 



